Anonyymi tieto on henkilötietoa, josta tunnistettavuus on poistettu siten, että henkilön tunnistaminen ei ole enää mahdollista.
Aineistoa ei ole aina mahdollista muuttaa anonyymiksi pelkästään poistamalla nimet, osoitteet ja muut suorat henkilötunnisteet. Lisäksi on poistettava myös tiedot, joiden avulla on mahdollista tunnistaa yksilö välillisesti. Näitä tietoja voivat olla muun muassa tieto harvinaisesta sairaudesta tai tietyn sosiaalihuollon palvelun saamisesta.
Anonyymista tiedosta ei siis voi tunnistaa yksilöä enää välillisestikään. Niin kauan kuin yksilö voidaan tunnistaa tiedosta edes välillisesti tai ne on mahdollista muuttaa takaisin tunnisteelliseksi, kyse on henkilötiedosta. Esimerkiksi genomitieto on sellaista, että sitä ei ole käytännössä mahdollista anonymisoida.
Euroopan unionin tasolla toimiva tietosuojaryhmä (WP29) on antanut anonymisointitekniikoihin liittyvän lausunnon. Siitä käy ilmi seikkoja, joita anonymisoinnissa on otettava huomioon.